**נייר עמדה לועדה לענייני ביקורת המדינה**

**לקראת דיון ביום 29/3/16 בנושא מערך הגיור הממלכתי בישראל- דו"ח מבקר המדינה 63 ג'**

**בעניין: מקוואות לטבילת מתגיירות/ים**

הטבילה במקווה הטהרה מתבצעת לאחר קבלת טופס אישור לגיור מבית הדין, והיא מבטאת את סיומו של הליך הגיור. הטבילה היא הכרחית לצורך השלמת ההליך ובלעדיה ההליך לא הושלם במלואו.

מן המפורסמות הוא שכמעט 80% מציבור המתגיירים הבאים בפני בתי הדין לגיור במדינת ישראל הן מתגיירות נשים, אך מעטים יודעים כי המקוואות בהן טובלות הנשים לצורך הגיור הם רובם בעלי תנאים ירודים שאינם מכבדים את ציבור המתגיירות הטובלות בהם וככאלה הן מפספסות את שיאו הרוחני של תהליך הגיור הבא לידי סיומו, כאמור, בטבילה עצמה.

ארבע מועצות דתיות בלבד ניגשו למכרז שפורסם בשנת 2011 ולפיכך נחתמו הסכמים עם ארבעתן להעמדת המקוואות שבשטחן לשירות המתגיירים. 4 המקוואות שנעשה איתם הסדר מצויים בהוד השרון, בחצור, בתל אביב ובבאר שבע.

**דו"ח מבקר המדינה** קבע כי קיומם של ארבע מקוואות בלבד בכל רחבי הארץ הוא מצב לא תקין שיוצר טירחה רבה למתגוררים במקומות מרוחקים והדבר עלול אף לעכב את הטבילה עצמה.

עוד העלתה הביקורת כי לטובת המתגיירים יש לפעול ליצירת פריסה ארצית של מקוואות ברחבי הארץ ובמיוחד במקומות בהם הצורך רב כמו אזור ירושלים בו אין ולו מקווה אחד.

לצערנו, עד היום לא נעשה שיפור משמעותי בכל הנוגע למקוואות למתגיירים. מספרם של המקוואות העומדים לרשות המתגיירים נותר על כנו-ארבע מקוואות. מקווה שנפתח באזור ירושלים (מבשרת) לא עומד יותר לרשות המתגיירים כך שאזור ירושלים עדיין ללא מענה.

זאת ועוד, בחלק מארבעת המקוואות הקיימים ישנם ליקויים הנוגעים לשירות הניתן למתגיירים והפוגעים ברגישותו של הליך הגיור ובמתגיירים עצמם:

* המקווה בתל-אביב הוא קטן וצפוף מאוד באופן שאינו מכבד וכך גם המקווה בבאר שבע.
* המקווה בחצור הגלילית משרת בעיקר עולים מאתיופיה אשר מגיעים בצורה מרוכזת עם הסעות. מדובר בהמתנה ארוכה עד שכולם מסיימים לטבול ונוסעים חזרה בהסעה. ההמתנה היא בחוץ, ברחבה. בקיץ – חם מאוד, בחורף- קר מאוד ומשך ההמתנה ותנאי ההמתנה קשים מאוד. הנשים טובלות בבור אחד בלבד למרות שיש בור נוסף שאפשר להשמיש לצורך העניין ויחסוך המתנה ארוכה ומיותרת. החתונות בתום הטבילה נעשות בחופזה ותחת חופה אחת מכניסים 3 זוגות ויותר ביחד. קיימת גם בעיה בהשלמת מניין לחופות: ישנם 4 גברים בצוות. בעיית המניין עולה כל פעם מחדש. דוחים את החיפוש אחר המניין עד הסוף ואז מחפשים אנשים ברחוב שישלימו מניין. בסמוך למקום ישנה ישיבה. ייתכן וניתן להגיע להסכם קבוע עם הישיבה, שרוב הפעמים תלמידיה אכן משלימים את המניין בסופו של דבר. כמו"כ קיימת בעיה של היעדר שילוט. נהגים שרוצים להגיע למקווה מתקשים למצוא את המקום כשאין הכוונה מסודרת ושילוט בהתאם. ומעל הכל מיקום המקווה בעייתי ביותר: למקווה בחצור מגיעים מנצרת, עפולה, קריות, חיפה, נהריה. לעיתים מתגיירות אלה מעדיפות לנסוע להוד השרון בשל המרחק של המקווה ממקום מגוריהן. יש לאתר מקווה באזור הצפון שיהיה נגיש יותר.
* המקווה בהוד השרון הוא ללא ספק מודל ודגם למקווה ראוי, נעים ומכבד.

"אמונה" נרתמה לפעול להנגשת אותם מקוואות לציבור הנשים המתגיירות הן ברמת התנאים הפיזיים והן בשיפור השרות הניתן באותם מקוואות ואנו מפעילות בשיתוף עם אגף הגיור פרויקט של "מתנדבות מלוות מתגיירות" . בכל שבוע, יוצאות קבוצות של מתנדבות "אמונה" למקוואות כדי לסייע לנשים המתגיירות ולהפוך את הטבילה ואת השלמת הליכי הגיור – לחוויה שתיחרט בזיכרונן כמאירת פנים, נעימה, מרגשת וייחודית.

על יוזמה זאת של "אמונה", זוכות אנו להדים חיוביים ואוהדים ולביטויי הערכה רבים, גם של המתגיירות ומשפחותיהן וגם של רבנים ושל בתי הדין לגיור – וזה שכרנו הטוב.

אנו תקווה כי תמצא הדרך לשפר את המקוואות העומדים לרשות המתגיירות והמתגיירים וכי מועצות דתיות נוספות יענו לקריאה להפעיל מקוואות נוספים שברשותן לצורכי טבילת מתגיירות. אנו נמשיך את שיתופי הפעולה המוצלחים בפרויקטים שכבר קיימים באמונה -"ליווי מתגיירות לטבילה" ו"משפחות מלוות מתגיירות" שנעשים בשיתוף עם אגף הגיור.